Diari Oficial de la Generalitat Valenciana


Sumari del DOGV 6956, del 01-02-2013 (2013/874)

RESOLUCIÓ de 24 de gener de 2013, de la Direcció General de Formació Professional i Ensenyances de Règim Especial, per la qual s'establix el procés d'inscripció i matriculació per a la realització de la prova de certificació de nivell bàsic, de nivell intermedi i de nivell avançat de les ensenyances d'idiomes de règim especial en les escoles oficials d'idiomes a la Comunitat Valenciana corresponent al curs acadèmic 2012-2013.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6956

Data del DOGV
:   01-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/874


Data del document
:   24-01-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 24 de gener de 2013, de la Direcció General de Formació Professional i Ensenyances de Règim Especial, per la qual s'establix el procés d'inscripció i matriculació per a la realització de la prova de certificació de nivell bàsic, de nivell intermedi i de nivell avançat de les ensenyances d'idiomes de règim especial en les escoles oficials d'idiomes a la Comunitat Valenciana corresponent al curs acadèmic 2012-2013. [2013/874]
Els articles 11.1, 15.1 i 19.1 del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del nivell bàsic i del nivell intermedi (DOCV 24.09.2007), establix que per a l'obtenció del Certificat de Nivell Bàsic, de Nivell Intermedi i de Nivell Avançat s'haurà de superar la prova de certificació de les ensenyances d'idiomes de règim especial, regulada en l'Orde de 10 de març de 2008, de la Conselleria d'Educació, per la qual es regula la prova de certificació de les ensenyances d'idiomes de règim especial a la Comunitat Valenciana (DOCV 26.03.2008).
L'article 3.4 de l'Orde de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial a la Comunitat Valenciana (DOCV 19.02.2008), establix que, en finalitzar l'últim curs dels diferents nivells en què resulta necessària la superació de la prova de certificació, l'alumne o l'alumna podrà realitzar la mencionada prova.
Així mateix l'Orde de 10 de març de 2008, de la Conselleria d'Educació, per la qual es regula la prova de certificació de les ensenyances d'idiomes de règim especial a la Comunitat Valenciana (DOCV 26.03.2008), establix en l'article 2.3 que la direcció general competent en matèria d'ordenació i centres docents convocarà anualment la prova i determinarà, entre altres aspectes, el calendari de matriculació, així com la data i el lloc de celebració de la prova. Així mateix, l'article 5.1 de l'esmentada orde establix que la conselleria competent en matèria d'educació nomenarà la Comissió Coordinadora mitjançant resolució publicada en el Diari Oficial de la Comunitat Valenciana.
Mitjançant la Resolució de 16 d'octubre de 2012, de la directora general d'Innovació, Ordenació i Qualitat Educativa, van ser nomenats els membres de la comissió coordinadora de la prova de certificació del curs acadèmic 2012-2013 (DOCV 25.10.2012).
Per tot això, en virtut de les competències que m'atribuïx el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:
Primer. Condicions generals
1. De conformitat amb el que disposen els articles 10.6, 14.6 i 18.5 del Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i s'establix el currículum de nivell bàsic i de nivell intermedi, per a inscriure's en la prova de certificació de nivell bàsic, de nivell intermedi i de nivell avançat, serà requisit imprescindible tindre 16 anys complits l'any natural en què se celebre la prova.
2. La matriculació en la prova de certificació no exigirà haver cursat ensenyances prèvies en les escoles oficials d'idiomes. Les persones que desitgen ser admeses hauran de formalitzar la inscripció individualment si es tracta d'alumnat de segon curs de nivell bàsic, de nivell intermedi o nivell avançat en els quals resulta necessària la superació de la prova de certificació, o en cas contrari la matrícula, abonant la taxa corresponent.
3. La matriculació en la prova de certificació es realitzarà a través de les escoles oficials d'idiomes de la Comunitat Valenciana, en els terminis que determina la present resolució.
4. L'alumnat matriculat durant el curs 2012-2013 en una determinada escola oficial d'idiomes no podrà presentar-se a la prova de certificació, en qualitat d'alumnes no matriculats, en cap altra escola oficial d'idiomes de la Comunitat Valenciana en el mateix idioma o idiomes en què ja estan matriculats com a alumnes oficials . En el cas que l'alumne haja presentat renúncia a la seua matrícula oficial en un idioma o idiomes i esta haja sigut acceptada, podrà matricular-se en la prova de certificació del dit idioma o idiomes en qualsevol escola oficial d'idiomes de la Comunitat Valenciana com a alumne no matriculat.
5. L'article 3.4 de l'Orde 10 de març de 2008, de la Conselleria d'Educació, per la qual es regula la prova de certificació de les ensenyances d'idiomes de règim especial a la Comunitat Valenciana, establix que els ciutadans de nacionalitat no espanyola podran matricular-se en la prova de certificació en qualsevol idioma diferent de l'oficial del seu país d'origen i que no haja cursat durant l'ensenyança obligatòria. Es considera com a país d'origen aquell que figure en el seu NIE o passaport.
6. L'alumnat matriculat en les escoles oficials d'idiomes de la Comunitat Valenciana, que curse ensenyances de primer curs de nivell bàsic, primer curs de nivell intermedi o primer curs de nivell avançat, podrà presentar-se a la prova de certificació del mateix idioma que curse, prèvia renúncia a la seua matrícula oficial en el moment de formalitzar la matrícula per a la prova de certificació. El mateix criteri s'aplicarà a l'alumnat que, matriculat en l'últim curs de nivell bàsic, de nivell intermedi o de nivell avançat en els quals resulta necessària la superació de la prova de certificació, desitge presentar-se a esta en un nivell diferent del que es troba matriculat.
7. Estar matriculat en una escola oficial d'idiomes no suposa la inscripció automàtica per a la realització de la prova de certificació. L'alumne o l'alumna serà qui haurà d'acudir, individualment, en la secretaria de la mateixa escola oficial d'idiomes a presentar la inscripció en la mencionada prova.
Segon. Alumnat matriculat en les escoles oficials d'idiomes de la Comunitat Valenciana, durant el curs acadèmic 2012-2013
1. L'alumnat que, al llarg del curs acadèmic 2012-2013, estiga matriculat en les escoles oficials d'idiomes de la Comunitat Valenciana en l'últim curs de nivell bàsic, en l'últim curs de nivell intermedi o en l'últim curs de nivell avançat, podrà inscriure's per a realitzar la prova de certificació corresponent en l'escola oficial d'idiomes on cursa els seus estudis; tot això, a excepció de l'alumnat que, acollint-se al que disposa l'article 9 de l'Orde de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial en la Comunitat Valenciana, haja renunciat a la matrícula.
2. Per a poder inscriure's en la prova de certificació, este alumnat haurà de dirigir-se a la secretaria de la seua escola, i omplir individualment l'imprés que es figura en l'annex I de la present resolució. En el cas de l'alumnat que cursa ensenyances d'idiomes de règim especial en els aularis de la Comunitat Valenciana, les escoles oficials d'idiomes adoptaran les mesures organitzatives que consideren adequades per a facilitar la seua inscripció.
3. El període perquè este alumnat s'inscriga en la prova de certificació comprendrà des del dia 25 de febrer de 2013 fins al 12 de març de 2013, tots dos inclosos.
4. Finalitzat el termini d'inscripció, les escoles oficials d'idiomes de la Comunitat Valenciana, faran públiques les llistes de l'alumnat inscrit en la prova de certificació. Els candidats exclosos disposaran d'un termini de 10 dies hàbils per a poder esmenar la causa que haja motivat la seua exclusió. Així mateix, aquells candidats que hagen detectat errors en les seues dades hauran de comunicar-ho per escrit, en el mateix termini, per a la seua correcció. Les reclamacions, si és el cas, es dirigiran al director o directora de l'escola oficial d'idiomes corresponent.
5. Esmenats els possibles errors i exposats en els taulers d'anuncis els llistats definitius de l'alumnat inscrit en la prova de certificació, les escoles oficials d'idiomes, abans del dia 1 d'abril de 2013, traslladaran al Servici d'Ensenyances de Règim Especial de la Direcció General de Formació Professional i Ensenyances de Règim Especial un informe estadístic amb el nombre d'alumnes inscrits per idioma i nivell.
Tercer. Alumnat no matriculat en les escoles oficials d'idiomes de la Comunitat Valenciana, durant el curs acadèmic 2012-2013 o que ha efectuat renúncia de matrícula
1. Per a poder matricular-se en la prova de certificació, l'alumnat no matriculat en les escoles oficials d'idiomes o que ha renunciat a la matrícula haurà de dirigir-se a la secretaria de l'escola oficial d'idiomes i omplir l'imprés de l'annex II de la present resolució, aportar la documentació corresponent que figura en este i fer efectiva la taxa corresponent. La tramitació es podrà realitzar per via telemàtica en aquelles escoles oficials d'idiomes que oferisquen esta possibilitat, i s'haurà de presentar en la secretaria de l'escola oficial d'idiomes el justificant de pagament bancari efectuat perquè quede formalitzada la matrícula.
2. El període de matriculació d'este alumnat en la prova de certificació comprendrà des del dia 11 de febrer de 2013 fins al 22 de febrer de 2013, tots dos inclosos.
3. Finalitzat el termini de matriculació, les escoles oficials d'idiomes faran públiques les llistes de l'alumnat matriculat en la prova de certificació. Els candidats exclosos disposaran d'un termini de 10 dies hàbils per a poder esmenar la causa que haja motivat la seua exclusió. Així mateix, aquells candidats que hagen detectat errors en les seues dades hauran de comunicar-ho per escrit, en el mateix termini, per a la seua correcció. Les reclamacions, si és el cas, es dirigiran al director o directora de l'escola oficial d'idiomes corresponent.
4. Esmenats els possibles errors i fets públics en els taulers d'anuncis els llistats definitius de l'alumnat matriculat en la prova de certificació, les escoles oficials d'idiomes, abans del dia 1 d'abril de 2013, traslladaran al Servici d'Ensenyances de Règim Especial de la Direcció General de Formació Professional i Ensenyances de Règim Especial un informe estadístic amb el nombre d'alumnes matriculats per idioma i nivell.
Quart. Alumnat de That's English!
1. L'alumnat matriculat en el mòdul 4 del nou pla d'estudis i el mòdul 5 del pla antic de That's English! podrà inscriure's per a la realització de la prova de certificació de nivell bàsic si ha superat estos mòduls; de la mateixa manera, l'alumnat matriculat en el mòdul 9 de That's English! podrà inscriure's per a la realització de la prova de certificació de nivell intermedi, en cas d'haver superat el dit mòdul.
2. Per a facilitar que este alumnat puga presentar-se a la prova de certificació corresponent al curs acadèmic 2012-2013, l'avaluació de la segona convocatòria es realitzarà amb anterioritat a l'inici de la celebració de la prova de certificació de nivell bàsic i de nivell intermedi respectivament.
3. Cada escola oficial d'idiomes establirà un procediment extraordinari d'inscripció en la prova de certificació per a garantir que l'alumnat s'hi puga inscriure.
Quint. Alumnat de prova homologada
L'alumnat que acredite haver participat en la prova homologada, regulada per l'Orde de 20/2011, de 24 d'octubre, de la Conselleria d'Educació, Formació i Ocupació, per la qual es regulen les proves homologades per a l'obtenció del certificat de nivell bàsic de les llengües alemanya, francesa, anglesa i italiana, cursades per l'alumnat d'Educació Secundaria i Formació Professional de la Comunitat Valenciana (DOCV 08.11.2011) i haja obtingut la qualificació de no apte al curs acadèmic 2012-2013, es podrà matricular per a la prova de certificació de nivell bàsic del mateix idioma o idiomes, durant el període a què fa referència l'epígraf 3 de l'apartat anterior.
Sext. Alumnat amb necessitats educatives especials
Per tal d'adaptar la duració i les condicions de realització de la prova de certificació a les característiques de l'alumnat amb necessitats educatives especials derivades de discapacitat, a què fa referència l'article 13 de l'Orde de 10 de març de 2008, de la Conselleria d'Educació, per la qual es regula la prova de certificació de les ensenyances d'idiomes de règim especial a la Comunitat Valenciana (DOCV 26.03.2008), este alumnat haurà d'acreditar la seua discapacitat en el moment d'efectuar la inscripció o la matrícula, per mitjà d'un certificat acreditatiu del grau de discapacitat expedit per l'administració competent i sol·licitar expressament el tipus d'adaptació que necessita.
Una vegada estudiades les sol·licituds i la documentació aportada, les adaptacions a realitzar seran comunicades, si escau, a l'escola oficial d'idiomes on realitzarà la prova de certificació.
València, 24 de gener de 2013. El director general de Formació Professional i Ensenyances de Règim Especial: Gonzalo Alabau Zabal.